**Mohamed Irfaan Ali**  (født 25. mai 1980) er en guyansk politiker som har vært president i Guyana siden 2. august 2020. Han har også vært medlem av Guyanas parlament siden 2006 og er tidligere boligminister. I 2020 vant han presidentvalget i Guyana og ble landets tiende president. Han er den første muslimske presidenten.

Barndom og utdanning
--------------------

Ali er født i landsbyen Leonora i regionen Essequibo Islands-West Demerara i Guyana. Han gikk på St. Stanislaus College i hovedstaden Georgetown. Han har doktorgrad i by- og regionplanlegging fra University of the West Indies.

Politisk karriere
-----------------

Irfaan Ali ble innvalgt i Guyanas nasjonalforsamling i 2006, og han ble senere med i regjeringen. Først som statsråd for bolig og vannforsyning (fra januar 2009), deretter som statsråd for turisme og handel. I sin tid som statsråd fungerte han tidvis også som statsminister og president.

Ved valget i Guyana 2. mars stilte Irfaan Ali som presidentkandidat for sentrum-venstrepartiet Folkets progressive parti (PPP/C). Partiets valg av presidentkandidat (19. januar 2019) kom etter at Ali hadde blitt tiltalt for 19 tilfeller av konspirasjon og svindel av Guyanas kriminalenhet (SOCU). Ali advokater hevdet at tiltalen var illegitim og politisk. Anklagene skal ha gått på at han i perioden 2011-2015 solgte 19 landområder grovt underpriset til tidligere regjeringsmedlemmer. Landområdene skal ha blitt solgt for $ 39.800.000 mens markedsverdien ifølge kriminalpolitiet var på $ 212.400.000. Anklagene ble ikke rettslig behandlet før valget, og 14. august 2020 ble tiltalen frafalt. Umiddelbart etter valget ble han også anklaget for å ha svindlet med sine kvalifikasjoner da han var tidlig i tjueårene.

I sin valgkamp fokuserte Ali på økonomi og pekte spesielt på avtagende økonomisk vekst og økende arbeidsledighet i Guyana under presidentperioden til David A. Granger (president fra 2015 til 2020). Ali forpliktet seg til å skape 50.000 nye arbeidsplasser i en femårsperiode. Han la vekt på nødvendigheten av åpenhet og bruk av internasjonalt anerkjente standarder for styring av Guyanas gryende oljeindustri, en industri som i stor grad vil påvirke Guyanas utvikling i årene framover.

Internasjonale relasjoner
-------------------------

Irfaan Ali og USAs utenriksminister Mike Pompeo i september 2020
I september 2020 kom Ali og USAs utenriksminister Mike Pompeo med en felles uttalelse om at de to landene skulle intensivere jakten på narkohandel til sjøs ved Guyanas grense mot det kriserammede Venezuela. Dette utspillet kom på samme tid som et konsortium med amerikanske ExxonMobil som ledende part økte utvinningen av råolje i Stabroek-feltet, et oljefelt som også Venezuela krever retten til.

Referanser
----------

1. ↑  «President’s Biography». Office of the President of Guyana. 24. oktober 2020.
2. ↑  «Hon. Mohamed I. Alli, MP». Parliament of the co-operative republic of Guyana. Besøkt 17. desember 2020.
3. ↑  «Irfaan Ali sworn in as President». Stabroek News. 2. august 2020.
4. ↑  «As Guyana Gets First Practicing Muslim President, OAS Urges Weakness In Country’s Electoral System To Be Addressed». Americas News Network. 2. august 2020.
5. ↑  «Irfaan Ali awarded Doctorate of Philosophy in Urban and Regional Planning]». Stabroek News.
6. ↑  «Irfaan Ali sworn in as new Minister of Housing and Water». Guyana Chronicle. 8. januar 2009.
7. ↑  «Minister Ali markets Guyana’s tourism in Spain». iNews Guyana. 9. juni 2014.
8. ↑  «Irfaan Ali is PPP/C presidential candidate». Stabroek News. 19. januar 2019.
9. ↑  «Irfaan Ali on 19 fraud charges over Pradoville Two». Stabroek News. 29. november 2018.
10. ↑  «Irfaan Ali on 19 fraud charges over Pradoville Two». Stabroek News. 29. november 2018.
11. ↑  «Irfaan Ali 19 charges trial further postponed». Kaieteur News. 26. oktober 2019.
12. ↑  «"Trumped up" charges dismissed against President Ali». iNews Guyana.
13. ↑  «Irfaan Ali accused of academic fraud». Kaieteur News. 13. januar 2019.
14. ↑  «PPPC Manifesto Elections 2020» (PDF).
15. ↑  «Joint Guyana-US maritime, air patrols could begin as early as Monday». Stabroek News. 18. september 2020.
16. ↑  «US Guyana to Launch Joint Maritime Patrols Near Venezuela». MarineLink. 18. september 2020.

|  |  |
| --- | --- |
| Oppslagsverk/autoritetsdata | Munzinger (iba)
 |